
РЕПУБЛИКА  БЪЛГАРИЯ
МИНИСТЕРСКИ СЪВЕТ
Проект

ПОСТАНОВЛЕНИЕ  № ..............................
от ...................................... година

ЗА УСЛОВИЯТА И РЕДА ЗА ОТПУСКАНЕ НА ВРЕМЕННИ БЕЗЛИХВЕНИ ЗАЕМИ ОТ ЦЕНТРАЛНИЯ БЮДЖЕТ ПО БЮДЖЕТИТЕ НА ОБЩИНИТЕ ЗА ФИНАНСИРАНЕ НА РАЗХОДИ ЗА МЕЖДИННИ И ОКОНЧАТЕЛНИ ПЛАЩАНИЯ ПО ОДОБРЕНИ ЗАЯВЛЕНИЯ ЗА ПОДПОМАГАНЕ ПО СТРАТЕГИЧЕСКИЯ ПЛАН ЗА РАЗВИТИЕ НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА 2023 – 2027 Г. И ТЯХНОТО ВЪЗСТАНОВЯВАНЕ


МИНИСТЕРСКИЯТ СЪВЕТ
ПОСТАНОВИ:

Чл. 1. (1) Безлихвен заем от централния бюджет може да бъде отпуснат на община с одобрено заявление за подпомагане по Стратегически план за развитие на земеделието и селските райони за периода 2023 – 2027 г., наричан по-нататък „Стратегическия план“, което е финансирано от Европейския фонд за развитие на селските райони и отговаря на следните условия:
1. е сключила административен договор с Държавен фонд „Земеделие“ за предоставяне на безвъзмездна финансова помощ;
2. е сключила договор с изпълнител за съответното заявление за подпомагане;
3. е сключила допълнително споразумение към договора по т. 1 след провеждане на процедура за възлагане на обществена поръчка и/или налагане на финансови корекции;
4. няма задължения към Държавен фонд „Земеделие“, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила.
(2) Освен условията по ал. 1, в случай на наложени финансови корекции общината трябва да е извършила действителни плащания към изпълнителите по съответното заявление за подпомагане в размер равен на размера на наложените финансови корекции съгласно сключеното по ал. 1, т. 3 допълнително споразумение.

[bookmark: to_paragraph_id5575935]Чл. 2. (1) Заемът се отпуска на съответната община за извършване на:
1. междинно плащане на разходите по изпълнението на съответното заявление за подпомагане в размер до разликата между общия размер на одобрените за финансово подпомагане разходи, включени в исканията за плащане, и платеното по заявлението за подпомагане авансово плащане от Държавен фонд „Земеделие“ или
2. окончателно плащане на разходите по изпълнението на съответното заявление за подпомагане в размер до разликата между общия размер на одобрените за финансово подпомагане разходи, включени в исканията за плащане, и платените по заявлението за подпомагане авансово и междинни плащания от Държавен фонд „Земеделие“.
(2) Общината може да кандидатства за отпускане на заема по ал. 1 след проверка на междинното или окончателното изпълнение на проекта и одобряване от Държавен фонд „Земеделие“ на междинния или окончателния размер на безвъзмездната финансова помощ по съответното заявление за подпомагане, като подаде искане до Държавен фонд „Земеделие“, в което посочва размера на заема, за който кандидатства.
(3) Разликата между заявения размер на разходите за изпълнението на конкретното заявление за подпомагане и одобрените за окончателно плащане от Държавен фонд „Земеделие“, се осигурява от общината.
(4) Разликата между пълния размер на разходите за изпълнението на конкретното заявление за подпомагане и одобрените за окончателно плащане от Държавен фонд, се осигурява от общината.
(5) Към искането по ал. 2, за разходите, за които се иска отпускане на безлихвен заем се представят фактура или проформа фактура и инициирано чрез системата за електронни бюджетни разплащания бюджетно платежно искане.
[bookmark: to_paragraph_id28342285](6) В случай на необходимост, в срок до 10 дни от одобряването от Държавен фонд „Земеделие“ на междинния или окончателния размер на безвъзмездната финансова помощ, общината подава коригирано инициирано бюджетно искане.

Чл. 3. (1) Изпълнителният директор на Държавен фонд „Земеделие“ уведомява министъра на финансите за одобрените заявления за подпомагане на общините, за очаквания размер на междинните и окончателните плащания по сключените с тях договори по Стратегическия план и за прогнозния общ размер на заемите за междинни и окончателни плащания по години за периода на действие на Стратегическия план. Информацията се предоставя всяка година съобразно бюджетната процедура. 
(2) Изпълнителният директор на Държавен фонд „Земеделие“, заявява в Министерството на финансите до 10-о число на месеца необходимия месечен лимит за заеми с разшифровка по общини и заявления за подпомагане. Към писмото със заявката се прилага прогнозно месечно разпределение за предоставяне и възстановяване на заеми до края на бюджетната година по общини и по заявления за подпомагане.
(3) Въз основа на представената по реда на ал. 2 заявка Министерството на финансите залага общ месечен лимит за заеми от централния бюджет за общините по отделна бюджетна сметка в Българската народна банка. Титуляр на сметката е Държавен фонд „Земеделие“, като операциите по нея се включват за отчитане по централния бюджет.
(4) Лимитът за заеми от централния бюджет за всяка община се определя от Държавен фонд „Земеделие“, при условията и по реда на чл. 2. 
(5) Заемите по чл. 2, ал. 1 от централния бюджет се отпускат до 15 декември на съответната календарна година.
(6) В едномесечен срок от отпускането на заема по чл. 2, ал. 1, но не по-късно от 22 декември, Държавен фонд „Земеделие“, превежда одобрената безвъзмездна финансова помощ в размера на ползвания заем по конкретния договор на общината по посочената в чл. 5, т. 1 сметка.
[bookmark: to_paragraph_id26702232](7) Всеки месец до 10-о число Държавен фонд „Земеделие“, предоставя информация на Министерство на финансите за отпуснатите заеми по общини за извършени и одобрени разходи за реализирането на съответните заявления за подпомагане, както и информация за погашенията по отпуснатите заеми по общини и по заявления за подпомагане към края на предходния месец.

Чл. 4. При искане за заем общината инициира бюджетно платежно искане чрез системата за електронни бюджетни разплащания (СЕБРА), като:
1. на всяка община се открива отделен десетразряден платежен код в СЕБРА, чрез който тя инициира бюджетно платежно искане за плащания към изпълнителите на съответните заявления за подпомагане;
2. одобряването на плащанията в СЕБРА се извършва от Държавен фонд „Земеделие“, в рамките на лимита, заложен за съответната община;
3. се одобряват плащания за разходи, предварително проверени и одобрени от Държавен фонд „Земеделие“, към изпълнителите по съответните заявления за подпомагане или към трето лице, което се явява оправомощено да получи плащането по силата на договор или нормативен акт и се отхвърля всяко друго наредено плащане.

Чл. 5. Отпуснатите заеми от централния бюджет на общините се възстановяват по следния ред:
1. въз основа на писмо на Министерството на финансите банката, обслужваща съответната община, получила временен безлихвен заем от централния бюджет за разходи по одобрени заявления за подпомагане по Стратегическия план, открива отделна бюджетна сметка (7304) на общината;
2. сметката по т. 1 се използва само за превежданите от Държавен фонд „Земеделие“ постъпления от безвъзмездната финансова помощ по Стратегическия план и за незабавното им превеждане служебно от банката, обслужваща общината, по сметката по чл. 3, ал. 3; по сметката по т. 1 не може да се извършват операции по нареждане на общината;
3. при извършването на превода към сметката по чл. 3, ал. 3 за възстановяване на заема банката попълва десетразрядния код по чл. 4, т. 1 и уведомява общината;
4. преводът по т. 2 от безвъзмездната финансова помощ по Стратегическия план се извършва до размера на непогасения заем по чл. 2, ал. 1; 
[bookmark: to_paragraph_id5575939]5. в случай че сумата, подлежаща на изплащане на общината от безвъзмездната финансова помощ по Стратегическия план, е по-голяма от размера на непогасената част от заема по чл. 2, ал. 1, разликата се превежда по сметката за средства от Европейския съюз (7443) на общината, открита за целите на плащанията по Стратегическия план, администрирани от Държавен фонд „Земеделие“.

[bookmark: to_paragraph_id6211730][bookmark: to_paragraph_id6211731]Чл. 6. Със заема по чл. 2, ал. 1 не могат да се плащат разходи за данък върху добавената стойност.

Чл. 7. За целите на залагането на лимити и извършване на плащанията по 
чл. 3, 4 и 5 се прилагат съответните сметки и кодове за плащания в СЕБРА по Постановление № 215 от 5 октомври 2018 г., за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени проекти по програмата за развитие на селските райони за периода 2014 – 2020 г. и тяхното възстановяване (Обн., ДВ, бр. 84 от 2018 г.).

ЗАКЛЮЧИТЕЛНИ РАЗПОРЕДБИ

[bookmark: to_paragraph_id5575930][bookmark: to_paragraph_id5575940][bookmark: to_paragraph_id24173923]§ 1. Постановлението се приема на основание чл. 104, ал. 1, т. 1 от Закона за публичните финанси.
[bookmark: to_paragraph_id5575942]
§ 2. Изпълнението на постановлението се възлага на министъра на земеделието и храните и на изпълнителния директор на Държавен фонд „Земеделие“.


МИНИСТЪР-ПРЕДСЕДАТЕЛ:
РУМЕН РАДЕВ

ГЛАВЕН СЕКРЕТАР НА МИНИСТЕРСКИЯ СЪВЕТ:
КАМЕЛИЯ НЕЙКОВА

